text: V.
  Requiritur autem primo, inter Principes ac subditos; quo quae ab illis iniquo imperio, ab his secessione, dedignatione parendi, aut aliter commissa sunt, ut nunquam commissa, constantissimo oblivio abolentur. Dein, inter ipsos cives; quo ob damna inter motus ac bella civilia illata aut accepta civi in civem nullae in posterum actiones, quantumvis caetera justissimae, nulla judicia permittuntur. In cujusmodi decreto nihil est iniquitatis. Sicut enim privati res suas (inter quas etiam justas actiones numeramus, cum, ex sententia Jurisconsultorum, rem habere videatur, qui habet ejusmodi actiones) dominio, ita easdem supremi magistratus imperio possident; id est, adimendi etiam privatis habent potestatem, si id salus & pax publica flagitet, quae haud magistratuum modo, sed subditorum quoque judicio, singulorum caussis ac commodis semper anteponenda est, ubi alia ratione vel obtineri vel sustentari non potest.